মো. জাকির হোসেন

ডা. মো. জাকির হোসেন একজন বাংলাদেশী চিকিৎসক, গবেষক ও সমাজসেবক। তাকে ২০২২ সালে মূল্যবান বাংলা একাডেমি ফেলোশিপ প্রদান করা হয়েছিলো। তিনি ২০০৮ সালে রংপুরে হাইপারটেনশন অ্যান্ড রিসার্চ সেন্টার প্রতিষ্ঠা করেন। এছাড়াও তিনি নিজনামে নিজের গ্রাম বগুড়ার ধুনট উপজেলায় একটি গণগ্রন্থাগার প্রতিষ্ঠা করেন। তিনি বগুড়ার শহীদ জিয়াউর রহমান মেডিকেল কলেজের মেডিসিন বিভাগের অধ্যাপক ছিলেন এবং রংপুর মেডিকেল কলেজের মেডিসিন বিভাগের অধ্যাপক ও অধ্যক্ষ ছিলেন। তিনি ওয়াসিম-ওয়ালেদা বহুমুখী কল্যাণ ফাউন্ডেশন প্রতিষ্ঠাতা।
মো. জাকির হোসেন ১৯৬১ সালে বগুড়া জেলার ধুনট থানার শিমুলবাড়ি গ্রামে জন্মগ্রহণ করেন। তিনি ১৯৮৫ সালে ঢাকা মেডিকেল কলেজ থেকে এমবিবিএস পাশ করেছেন। তিনি ১৯৯৪ সালে বাংলাদেশ কলেজ অব ফিজিশিয়ানস এন্ড সার্জনস থেকে এফসিপিএস সম্পন্ন করেন। এরপরে ১৯৯৮ সালে ইন্টার্নাল মেডিসিন বিষয়ে ঢাকা বিশ্ববিদ্যালয় অধিভুক্ত তৎকালীন আইপিজিএম থেকে এমডি উচ্চতর ডিগ্রি অর্জন করেন। এরপরে ২০০৫ সালে আমেরিকান কলেজ অফ ফিজিশিয়ানস নামক কলেজ থেকে ইন্টার্নাল মেডিসিন বিষয়ে এফএসিপি ডিগ্রি অর্জন করেন। ২০১৩ সালে যুক্তরাজ্যের রয়েল কলেজ অফ ফিজিশিয়ানস এডিনবার্গ থেকে ইন্টার্নাল মেডিসিনে এফআরসিপি ডিগ্রি অর্জন করেন।
জাকির ১৯৮৫ সালে ঢাকা মেডিকেল কলেজ থেকে এমবিবিএস পাস করে সেখানেই ইন্টার্নশিপ চিকিৎসক হিসেবে কর্মজীবন শুরু করেন। পরবর্তীতে ৮ম বিসিএসের মাধ্যমে ১৯৮৯ সালের ২০ ডিসেম্বর মেডিকেল অফিসার পদে নিযুক্ত হন। কর্মজীবনে তিনি কুষ্টিয়া জেলার কুমারখালীর থানা স্বাস্থ্য কমপ্লেক্স, ঢাকার মহাখালী সংক্রামক ব্যাধি হাসপাতাল, ঢাকা মেডিকেল কলেজ, স্যার সলিমুল্লাহ মেডিকেল কলেজ, কুমিল্লা মেডিকেল কলেজ, রংপুর মেডিকেল কলেজ, শহীদ জিয়াউর রহমান মেডিকেল কলেজে কাজ করেছেন। তিনি রংপুর মেডিকেল কলেজের মেডিসিন বিভাগের প্রধান হিসাবেও দায়িত্ব পালন করেন, একসময় তিনি কলেজের অধ্যক্ষ হিসাবে দায়িত্ব পান। সরকারি চাকুরি হিসাবে নানা প্রতিষ্ঠানে কাজ করার পরে তিনি ২০২০ সালের ১০ ডিসেম্বর চাকুরি থেকে অবসর গ্রহণ করেন।
বাংলা একাডেমির সাধারণ পরিষদের ৪৫তম বার্ষিক সভায় অন্যান্য ৬ জন ব্যক্তির সাথে ডা. জাকিরকে ২০২২ সালে বাংলা একাডেমি ষান্মানিক ফেলোশিপ প্রদান করা হয়। এছাড়াও ২০২৩ সালে তিনি প্রফেসর এসজিএম চৌধুরী মেমোরিয়াল অরেশনস গোল্ড মেডেল এবং আউটস্ট্যান্ডিং কন্ট্রিবিউশন ইন কার্ডিওভাসকুলার রিসার্চ সম্মাননা পুরস্কার লাভ করেন। তিনি এফসিপিএসসহ মেডিকেলের উচ্চতর কোর্সের পরীক্ষক ও বিসিএস ক্যাডার অফিসারদের স্বাস্থ্যবিষয়ক প্রশিক্ষণের প্রশিক্ষক ।
তিনি "রক্তচাপ ও উচ্চ রক্তচাপ" নামে একটি বই লিখেছেন। এছাড়াও তিনি চিকিৎসাবিজ্ঞানের উপরে দেশে বিদেশে ১০০ টির বেশি সেমিনারে বক্তব্য প্রদান করেছেন এবং বিভিন্ন দেশীয়-আন্তর্জাতিক জার্নালে ৪৫টির বেশি গবেষণাপত্র প্রকাশ করেছেন। এছাড়াও তিনি ঢাকার এস জি এম চৌধুরী মেমোরিয়াল হাইপারটেনশন সেন্টারে অবৈতনিক চিকিৎসক হিসাবে দীর্ঘসময় কাজ করেছেন। ২০০৮ সালের নভেম্বরে রংপুরে একটি হাইপারটেনশন অ্যান্ড রিসার্চ সেন্টার গড়ে তোলেন। এই রিসার্চ সেন্টারটি তার পিতা মাতার নামে ‘ওয়াসিম-ওয়ালেদা বহুমুখী কল্যাণ ফাউন্ডেশনের’ তত্ত্বাবধায়নে নামকরণ করা হয়েছে। জাকির নিজেই এই বহুমুখী কল্যাণ ফাউন্ডেশনের প্রতিষ্ঠাতা সভাপতি হিসাবে কাজ করছেন। 
চিকিৎসা জীবনের শুরুতে জাকিরের মা উচ্চ রক্ত চাপ জনিত কারণে মারা যান। সেই থেকে অনুপ্রাণিত হয়ে ২০০৮ সালের ১৪ নভেম্বরে রংপুর শহরে ‘হাইপারটেনশন অ্যান্ড রিসার্চ সেন্টার’ প্রতিষ্ঠা করেন, যেখানে অল্প টাকায় দরিদ্র জনগোষ্ঠীকে চিকিৎসা প্রদান করা হয়। এই রিসার্চ সেন্টারটি ওয়াছিম-ওয়ালেদা বহুমুখী কল্যাণ ফাউন্ডেশনের অধীনে পরিচালিত হয়ে থাকে। ২০২১ সাল পর্যন্ত ২৬ হাজার ৪৯৩ জন রোগী সেবা নিয়েছে এবং ২০২৪ সালে সেই সংখ্যা ৪৫ হাজার ছাড়িয়েছে।
জাকির হোসেন ২১ জানুয়ারি ২০২৪ সালে বগুড়া জেলার ধুনট উপজেলার জেলা গোসাইবাড়ি গ্রামে একটি বেসরকারি গ্রন্থাগার প্রতিষ্ঠা করেছেন। গ্রন্থগারটি জাতীয় গ্রন্থকেন্দ্রে লিপিবদ্ধ হয়েছে। এখানে ৬টি বুকসেলফে অভিধান, বিশ্বকোষ, ইতিহাস, উপন্যাস, ধর্মীয় প্রভৃতি ক্যাটাগরিতে প্রায় ২৫০০ বই রয়েছে। লাইব্রেরিটির গনগ্রন্থাগার অধিদপ্তর থেকে রেজিস্ট্রেশন করা হয়েছে।
শাহ মোহাম্মদ মনিরুজ্জামান নামে একজন লেখক "ডা. মো. জাকির হোসেন:কাল সমুদ্রে আলোর যাত্রী" নামে একটি বই লিখেছেন, যেখানে জাকির হোসেন পুরো জীবনের বিস্তারিত ঘটনা বর্ণনা করা হয়েছে।
পারিবারিক জীবনে তিনি একপুত্র ও এক কন্যা সন্তানের জনক। তার স্ত্রীর নাম নাসরিন নাহার রউফ, তিনি একজন গৃহিণী। দুই সন্তানের বড় মেয়ে পারিসা বিনতে জাকির এবং ছেলে জুনায়েদ বিন জাকির দুইজনই ডাক্তারি পড়াশোনা করছেন।